SL Uradni list Evropske unije C 422/4

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 422/04

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„CHOURIÇA DE SANGUE DE MELGAÇO“

Št. ES: PT-PGI-0005-01010-2.7.2012

ZGO ( X ) ZOP ( )

1. Ime

„Chouriça de Sangue de Melgaço“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

„Chouriça de Sangue de Melgaço“ je dimljena klobasa, dobljena iz krvavih obrezlin svinjskega mesa, svinjske masti in krvi.

Ima naslednje lastnosti:

Zunanje:

Valjasta klobasa v obliki podkve s premerom med 2 cm in 4 cm in z dolžino med 20 cm in 35 cm.

Zunanjost precej gladka in črna, zmerno vlažna površina.

Notranje:

Poševen rez razkrije dobro povezan nadev z videzom paštete, v katerem sta meso in mast neenakomerno razporejena, kar mu daje različne barve glede na razmerje in vrsto uporabljenih surovin.

Kemijske lastnosti:

Parameter Srednja vrednost Standardni odmik Najvišja vrednost Najnižja vrednost pH 5,05 0,29 5,56 4,67 Vlažnost (%) 28,11 8,72 39,72 14,76 Beljakovine (%) 20,46 2,94 25,63 15,32 Maščobe (%) 42,15 11,61 57,05 26,37 Kloridi (kot NaCl) (%) 1,95 0,49 2,63 1,20

Organoleptične značilnosti:

Vonj: intenziven vonj po dimu in čebuli. Sladek.

Tekstura: polmehka, zmerno sočna in zelo nežna.

Okus: rahlo sladek, zmerno kisel, rahlo pikanten in rahel priokus po dimu. Prevladuje okus po čebuli.

3.3 Surovine (samo za predelane proizvode)

Meso, mast in kri so iz prašičev pasme bisaro, čistopasemskih ali križanih, zaklanih pri živi teži vsaj 110 kg in starih najmanj 32 tednov.

Recept vsebuje krvave obrezline svinjskega mesa, svinjsko mast in kri, rdeče vinho verde ali podobno vino, sol, česen, čebulo, lovor in poper.

Kumina, ržena moka in sladka in/ali pikantna paprika se uporabljajo kot začimbe.

Ovitek je tanko črevo prašiča, ki je bilo predhodno očiščeno in soljeno.

Klobasa „Chouriça de Sangue de Melgaço“ mora biti dimljena s suhim, nesmolnatim lesom hrasta, košeničice, breze, rese in vrste Cytisus baeticus (iz roda reličnikov).

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Posebne faze proizvodnje klobase „Chouriçe de Sangue de Melgaço“, ki jih je treba izvajati na opredeljenem geografskem območju, so predhodna antikoagulacijska obdelava krvi; izbira, rezanje, priprava, začinjanje in zorenje mesa; priprava, polnjenje in zavezovanje ovitka; dimljenje in sušenje.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Etiketa mora vsebovati besedilo „Chouriça de Sangue de Melgaço — Indicação Geográfica Protegida“ (Chouriça de Sangue de Melgaço — Zaščitena geografska označba) in logotip klobase „Chouriçe de Sangue de Melgaço“, kot je prikazano spodaj.

4. Jedrnata opredelitev geografskega območja

Geografsko območje za proizvodnjo klobase „Chouriçe de Sangue de Melgaço“ obsega vse krajevne skupnosti občine Melgaço: Alvaredo, Castro Laboreiro, Chaviães, Cousso, Cristóval, Cubalhão, Fiães, Gave, Lamas de Mouro, Paços, Paderne, Parada do Monte, Penso, Prado, Remoães, Roussas, S. Paio in Vila.

5. Povezava z geografskim območjem

5.1 Posebnosti geografskega območja

Geografsko območje zagotavlja naravne pogoje za proizvodnjo klobase „Chouriçe de Sangue de Melgaço“, povezane z nadmorsko višino, posebno mikroklimo, vrstami lesa, uporabljenega za dimljenje, in znanjem lokalnega prebivalstva, ki se prenaša iz generacije v generacijo.

Območje leži v severozahodni Portugalski v naravnem amfiteatru, na katerega na jugu meji gorovje Vale do Minho, na severu pa gorska veriga Serra da Galiza. Prevladujoča mikroklima je posledica okoliškega gorskega reliefa, zanjo pa je značilen celinski tip podnebja z dolgimi mrzlimi zimami in vročimi suhimi poletji. Povprečna (najnižja) temperatura nikoli ne preseže 11 °C. Nadmorska višina tega geografskega območja sega do 1 300 m.

Ker posebne edafoklimatske razmere spodbujajo rast posebnega rastlinstva, so rastlinske vrste, značilne za mikroklimo občine Melgaço, hrast (Quercus), breza (Betula celtiberica) in košeničica (Cytisus spp. in Genista spp.), od katerih sta Cytisus baeticus in resa (Erica) samonikli v tej regiji.

Prašičereja, ki je v Melgaçu prisotna že od nekdaj, je plod samooskrbnega kmetijstva v regiji.

5.2 Posebnosti proizvoda

Proizvod je klobasa, ki se od drugih iz iste kategorije razlikuje po tem, da vključuje prašičjo kri, rdeče vinho verde ali podobno vino in čebulo. Kri se uporablja kot element za povezavo koščkov krvavega svinjskega mesa in svinjske masti, kar klobasi daje polmehko čvrstost in temno barvo, čebula in dim pa ji dasta intenziven okus.

Druge posebnosti klobase „Chouriçe de Sangue de Melgaço“ so priprava krvi z naravnimi antikoagulanti (rdeče vinho verde ali podobno vino in sol), videz klobase ob prerezu, dobro povezan nadev in videz paštete, neenakomerna razporeditev mesa in masti, polmehka čvrstost in črna barva, precej gladka in črna zunanjost, zmerno vlažna površina in uporaba izključno naravnega svinjskega čreva za ovitek.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Območje Melgaço je bilo dolgo časa zelo nedostopna enklava. Ta izoliranost je omogočila, da so prašičerejske tradicije, kot je zakol na začetku zime, znanje in spretnosti lokalnega prebivalstva usmerile v predelavo in shranjevanje mesa z okolju prilagojenimi naravnimi metodami, kot so, kako najbolje izkoristiti pokvarljive dele prašiča in njegovo kri, hladno sušenje, dimljenje in tehnika priprave sorça.

Proizvodnja te klobase v občini Melgaço je posledica okoljskih in klimatskih razmer ter znanja, ki se je do danes prenašalo iz generacije v generacijo.

Umetnost rezanja krvavih obrezlin mesa in svinjske masti na drobne koščke (2–3 cm) prispeva k videzu notranjosti klobase ob prerezu – dobro povezan nadev z neenakomerno razporeditvijo mesa in masti – ter k obliki podkve, saj se nadevan ovitek lahko upogne.

Priprava mesa s tehniko sorça poteka tako, da se ga začini z naravnimi sestavinami (rdeče vinho verde ali podobno vino, sol, česen in večji delež čebule v primerjavi s česnom, lovor in poper) in pusti največ tri dni počivati v hladnem prostoru na temperaturi, ki ne presega 11 °C, ob tem pa se ga dvakrat na dan premeša. Tehnika je odvisna od ustreznega mešanja pravilnega razmerja krvavih obrezlin mesa in svinjske masti s svinjsko krvjo in drugimi naravnimi sestavinami, s posebnim poudarkom na čebuli, ki se v tej klobasi uporablja v velikih količinah, pri tem pa se je treba držati ustrezne časovne razporeditve. Rezultat postopka sorça je nadev, v katerem, potem ko začimbe klobasi „Chouriçi de Sangue de Melgaço“ dajo rahlo sladek, zmerno kisel in rahlo pikanten priokus, prevladuje intenziven okus po čebuli.

Uporaba naravnih svinjskih črev za ovitek, naravna predelava in stiskanje vsebine ob polnjenju klobase proizvodu dajejo značilno teksturo in zunanji videz.

Lokalno prebivalstvo je razvilo še eno tehniko, sušenje z dimljenjem, pri kateri se klobasa „Chouriça de Sangue de Melgaço“ za približno 10 do 15 dni izpostavi dimu, ki ga proizvaja suh, nesmolnat les, ki počasi gori, tako da nastaja malo plamenov in veliko dima. Les, ki se uporablja za dimljenje, izhaja iz bujnega rastlinstva, samoniklega v tem geografskem območju, in klobasi daje intenziven vonj in zmeren priokus po dimu. Lokalno prebivalstvo zna natančno določiti, koliko časa mora biti klobasa dimljena, da pridobi značilen priokus po dimu, kar je tesno povezano s tem, v kolikšnem obsegu je les sušen in koliko dima se sprosti, ko gori.

Sklic na objavo specifikacije

(člen 5(7) Uredbe (ES) št. 510/2006 (3))

http://www.dgadr.pt/images/docs/val/dop_igp_etg/Valor/CE_chourica_sangue_Melgaco_IG.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.